ক্ষুদ্র আর্মেনিয়া থেকে শিক্ষা নেয়ার গুরুত্বপূর্ণ বিষয়টি তো এখানেই। রাষ্ট্র-বিজ্ঞানের পরীক্ষা-নিরীক্ষায় তারা সৃষ্টি করেছে নতুন দৃষ্টান্ত। প্রশ্ন হলো, ৩০ লাখ লোকের একটি দেশের রাজধানীতে যে সংখ্যায় লোক রাস্তায় নেমে এসেছে তার অর্ধেক লোকও কি ১৬ কোটি মানুষের দেশে কখনো রাজধানীর রাস্তায় নেমেছে? ফলে ভোট-ডাকাত সরকার থেকে জনগণের মুক্তি মিলবে কীরূপে? কীভাবে তারা আশা করে সভ্য সরকারের সভ্য শাসন? গোয়াল থেকে ছুটে যাওয়া গরু-ছাগল ধরতেও মানুষ পিছু পিছু বহু পথ দৌড়ায়। ছিঁছকে চোর ধরতেও বহু পথ ধাওয়া করে। এগুলোই তো সভ্য জীবনের লড়াই। নইলে দুর্বৃত্তদের হাতে সভ্যতা বাঁচেনা। সভ্যতার বাঁচানোর সে লড়াইয়ে নবীজী (সাঃ)কে উঠের পিঠে মদিনা থেকে তাবুক ময়দানের ৬৭০ কিলোমিটার পথ অতিক্রম করতে হয়েছিল। উঠের অভাবে অনেক সাহাবী সে পথ পায়ে হেঁটে গিয়েছিলেন। কিন্তু রাষ্ট্রের উপর ফ্যাসিস্টদের দখলাদারি বিলুপ্তিতে জনগণ যদি মাত্র এক বা দুই সপ্তাহের জন্যও নিজের ঘর থেকে যদি রাস্তায় নামতেই রাজী না হয় -তবে কি তাদের ইজ্জত থাকে? থাকে কি কোন নাগরিক অধিকার? তখন ব্যাংক থেকে লুণ্ঠিত হবে হাজার হাজার কোটি টাকা, শেয়ার বাজার থেকে লোপাট হবে বিনিয়োগকারিদের রক্ত পানি করা বহু হাজার কোটি এবং প্রকল্পে বরাদ্দের নামে ডাকাতদের পকেটে যাবে হাজার হাজার কোটি টাকার রাজস্বের অর্থ -সেটিই কি স্বাভাবিক নয়?